Den nye aftale mellem regionerne og regeringen giver en meget stram økonomi i Region Nordjylland.

Det nordjyske sundhedsvæsen og den regionale udviklingsindsats skal i 2017 styres stramt rent økonomisk. Det står klart ud fra den økonomiaftale, som regeringen og regionerne er blevet enige om. Aftalen betyder, at regionerne skal kunne klare en generelt stigende efterspørgsel efter sundhedsydelser stort set inden for de eksisterende økonomiske rammer. Det siger formand for Region Nordjylland, Ulla Astman (S). - Der er tale om en særdeles stram aftale, hvor vi i regionerne skal løse flere opgaver og behandle flere patienter for de samme penge. Vi havde selvfølgelig ønsket, at penge og opgaver skulle følges ad, og at vi med aftalen kunne løfte kvaliteten. Men aftalen var det muliges kunst, siger regionsrådsformand Ulla Astman i en pressemeddelelse. Aftalen stiller store krav til regionens evne til at løse opgaverne mere effektivt via bedre indkøb og andre former for effektivisering.